सीएम कमलनाथ के निजी सचिव के इंदौर-भोपाल आवास पर आयकर विभाग की छापेमारी

भोपाल/इंदौर. आयकर विभाग ने रविवार को मध्यप्रदेश, दिल्ली और गोवा में रविवार तड़के 3 बजे छापे की कार्रवाई शुरू की। इसमें 500 अफसरों को शामिल किया गया। मध्यप्रदेश के मुख्यमंत्री कमलनाथ के ओएसडी प्रवीण कक्कड़, पूर्व सलाहकार आरके मिगलानी, कक्कड़ के करीबी प्रतीक जोशी और अश्विन शर्मा के ठिकानों पर छापा मारा गया। सूत्रों के मुताबिक, मप्र के भोपाल और इंदौर में हुई कार्रवाई में आयकर विभाग के 30 अफसर शामिल थे। अब तक 9 करोड़ रु. मिलने की बात सामने आ रही है। पहली बार सीआरपीएफ को भी ऑपरेशन में शामिल किया गया। भोपाल स्थित प्लेटिनम प्लाजा में अश्विन शर्मा के घर छापे के दौरान सीआरपीएफ और राज्य की पुलिस के बीच टकराव की स्थिति बन गई। सीआरपीएफ ने कहा कि मप्र पुलिस हमें अपना काम नहीं करने दे रही है।

कक्कड़ के इंदौर-भोपाल स्थित ठिकानों पर छापे

अधिकारियों ने बताया कि लोकसभा चुनाव में हवाला के पैसों के इस्तेमाल और कर चोरी के संबंध में यह कार्रवाई की गई। इंदौर-भोपाल में कक्कड़, मिगलानी, कमलनाथ के भांजे रतुल पुरी की कंपनी के अधिकारियों के ठिकानों पर छापे मारे गए। सूत्रों ने बताया कि इंदौर में कक्कड़ के विजयनगर, बीसीएम हाईट्स, शालीमार टाउनशिप, जलसा गार्डन और एबी रोड स्थित ठिकानों में भी छापा मारा गया। भोपाल में कक्कड़ के नादिर कॉलोनी स्थित घर समेत कुछ अन्य ठिकानों पर छापा मारा गया। इसके अलावा कक्कड़ के करीबी अश्विन के घर पर भी आईटी की टीम ने छापा मारा। कोलकाता के व्यापारी पारसमल लोढ़ा के ठिकानों पर भी छापा मारा गया।

भोपाल में पुलिस और सीआरपीएफ में टकराव

मप्र पुलिस: भोपाल के सिटी एसपी भूपिंदर सिंह ने कहा- हमारा इनकम टैक्स विभाग और छापे से कोई लेना-देना नहीं है। इन लोगों ने छापे के दौरान पूरे कॉम्प्लेक्स को बंद कर रखा है। लेकिन, यह रिहायशी कॉम्प्लेक्स है और यहां ऐसे लोग हैं, जिन्हें स्वास्थ्य सेवाओं की आवश्यकता है। कुछ लोगों ने स्थानीय पुलिस से मदद मांगी थी।

सीआरपीएफ: अधिकारी प्रदीप कुमार ने कहा- मप्र पुलिस हमें काम नहीं करने दे रही है। वे हमें धमका रहे हैं। हम तो केवल अपने वरिष्ठों के निर्देशों का पालन कर रहे हैं। वरिष्ठों ने हमसे कहा था कि किसी को भी अंदर नहीं आने देना है। हम केवल अपना कर्तव्य निभा रहे हैं।

एक ही परिसर में हैं प्रतीक और अश्विन के घर

प्रवीण कक्कड़ पूर्व पुलिस अधिकारी हैं। उन्हें राष्ट्रपति पुरस्कार से सम्मानित भी किया गया था। 2004 में नौकरी छोड़कर वे कांग्रेस नेता कांतिलाल भूरिया के ओएसडी बने। दिसंबर 2018 में कमलनाथ के ओएसडी बन गए। आरके मिगलानी 30 साल से कमलनाथ के साथ जुड़े हैं और उनके सलाहकार थे। लोकसभा चुनावों के ऐलान के ठीक पहले मिगलानी ने इस्तीफा दे दिया था। प्रतीक जोशी और अश्विन शर्मा के आवास भोपाल के प्लेटिनम प्लाजा में हैं। दोनों कक्कड़ के करीबी माने जाते हैं।

छापों पर भाजपा-कांग्रेस आमने-सामने

कांग्रेस के मीडिया कोऑर्डिनेटर नरेंद्र सलूजा ने बताया कि मुख्यमंत्री कमलनाथ ने प्रदेश में हुई कार्रवाई को राजनीति से प्रेरित बताया। सीएम ने कहा कि पूरा देश भलीभांति वाकिफ है कि पिछले 5 साल से किस तरह संवैधानिक संस्थानों का इस्तेमाल कुछ गिने-चुने लोगों के खिलाफ किया जा रहा है। जब उनके पास विकास और अपने काम के बारे में कहने के लिए कुछ नहीं होता है, तब वे विपक्षियों के खिलाफ इस तरह के हथकंडे इस्तेमाल करते हैं। यह सबकुछ चुनाव के समय में हो रहा है। क्या कोई एजेंसी यह जांच करने के लिए भाजपा के पास गई कि चुनाव में करोड़ों रुपए कैसे खर्च किए जा रहे हैं? उनके लिए कोई सीबीआई, आयकर विभाग और प्रवर्तन निदेशालय नहीं है।

मप्र के पूर्व मुख्यमंत्री शिवराज सिंह चौहान ने पुलिस और सीआरपीएफ के टकराव पर कहा कि प्रदेश में संवैधानिक संकट खड़ा हो गया है। कैश मिला, दस्तावेज मिले, संपत्तियों का खुलासा हुआ है। मुझे आश्चर्य है कि मध्य प्रदेश के मुख्यमंत्री सहयोग करने के बजाय आयकर आयोग को कार्यवाही करने से रोक रहे हैं। उधर, भाजपा महासचिव कैलाश विजयवर्गीय ने ट्वीट किया, \'\'मध्यप्रदेश के मुख्यमंत्री के निजी सचिव के घर से करोड़ों की काली कमाई बरामद हुई। इससे साफ हो गया कि जो चोर है, उसे ही चौकीदार से शिकायत है। कांग्रेस चोर है और इस पर कांग्रेस अध्यक्ष राहुल गांधी की चुप्पी बताती है कि वह चोरों के सरदार हैं।\'\'